**Dovžansk** (ukr. Довжанськ; vuoteen 2016 ja paikallisen separatistihallinnon mukaan edelleen **Sverdlovsk**, ukr. Свердловськ, ven. Свердловск) on kaupunki ja aluehallinnon alainen kaupunkipiiri Luhanskin alueella Ukrainan kaakkoisrajan tuntumassa. Kaupunki sijaitsee linnuntietä 60 kilometriä Luhanskista eteläkaakkoon ja vain 10 kilometriä Venäjän Rostovin alueen rajasta länteen. Kaupungin ja sitä ympäröivän hallinnollisen piirin nimi muutettiin Ukrainan parlamentin päätöksellä 12. toukokuuta 2016 Sverdlovskista Dovžanskiksi osana Ukrainan pyrkimystä luopua kommunistisen ja fasistisen perinteen mukaisista paikkakuntanimistä. Kaupunki on Itä-Ukrainan sodan seurauksena kuulunut ympäristöineen vuodesta 2014 Ukrainan hallituksen kontrollin ulkopuolelle jääneisiin kapinallisalueisiin.

Väkiluku
--------

Pronssinen kaivosmiespatsas
Ukrainan tilastokeskus arvioi Dovžanskin väkiluvuksi 64 232 (2017). Yhä nimellä Sverdlovskin kaupunkipiiri tunnetun kaupunkipiirin väkiluku oli 96 814, kaupunkipiiriin kuului Dovžanskin kaupungin ohella Voznesenivkan kaupunki (Вознесенівка; aiempi Tšervonopartyzansk ukr. Червонопартизанськ, 15 485 as.) ja kuusi kaupunkityyppistä taajamaa sekä joukko maaseutukylien asukkaita. Lisäksi Dovžansk toimii hallintokeskuksena ympäröivälle Dovžanskin piirille (11 754 as. vuonna 2017).

Historia
--------

### Varhaisemmat vaiheet

Kaupunki syntyi Katariina Suuren joukoissa taistelleiden Donin kasakkojen atamaani Vasyl Orloville Dolžykjoen varrelta lahjoittaman maatilan ympärille. Kylää kutsuttiin aluksi **Dolžykovo-Orlovskeksi** (ven. Должиково-Орловское, *Dolžikovo-Orlovskoje*) ja sittemmin **Šarapkinoksi** (ven. Шарапкино). Seudun kylät kasvoivat 1900-luvun alkuun mennessä kaivostaajamiksi. 1930-luvulla eräs seudun kaivoksista ja siihen liittynyt taajama nimettiin bolševikkijohtaja Jakov Sverdlovin mukaan. Vuonna 1938 useita seudun kaivostaajamia yhdistettiin Sverdlovskin kaupungiksi.

### Itä-Ukrainan konflikti

Toukokuusta 2014 alkaen Dovžanskin (Sverdlovskin) seudulla on ollut Ukrainan hallitusvaltaa vastustavia, vahvasti aseistettuja venäläismielisiä separatisteja. Kesäkuun 4. päivänä 2014 uutisoitiin, että kapinalliset olisivat ottaneet haltuun Ukrainan rajavartioiden tukikohdan Dovžanskin (Sverdlovskin) kaupungista. Uutislähteen mukaan kapinalliset kertovat pyrkivänsä luomaan "humanitaarisen käytävän" Venäjälle. Ukrainan rajavartioston tiedotteeseen viittaava lähde kertoo Ukrainan rajavartioston siirtäneet miehitystään ja varusteita kaupungeista suoraan vastuullaan olevan Venäjän rajan läheisyyteen. Kaupunkipiirin viranomaiset oikoivat 4. kesäkuuta 2014 ainakin joitain ukrainalaismediassa olleissa väitteistä alueen kylissä panssaroiduilla ajoneuvoilla liikkuvien separatistien oleskelusta seudulla perättöminä. Viestintä Luhanskin alueen etelä- ja keskiosien hallinnasta oli alkukesällä 2014 kuitenkin osin ristiriitaista.

*Katso myös: Itä-Ukrainan kriisi 2014*

Raja-asemat
-----------

Ympäröivän Dovžanskin (Sverdlovskin) piirin alueella oli kaksi Ukrainan rajavartiolaitoksen maanteiden raja-asemaa Venäjän Rostovin alueelle, mutta Ukraina on nyttemmin sulkenut ne (alue ei enää Ukrainan hallituksen valvonnassa). Lisäksi oli kaksi rautateiden rajanylityspistettä. Maantien raja-asemista suurempi on noin 20 kilometriä Dovžanskin eteläpuolitse kulkevan valtatie M03:n (Harkova-Slovjansk-Antratsyt-Venäjän raja) ja samalla eurooppatien E50 raja-asema Venäjälle. Toinen maanteiden aiemmista Ukrainan raja-asemista sijaitsi Dovžanskista itään johtavan paikallistiellä. 

* Kaupungin kulttuuritalo.Kaupungin kulttuuritalo.
* Muistomerkki Suuressa isänmaallisessa sodassa (2. maailmansodassa) menehtyneille.Muistomerkki Suuressa isänmaallisessa sodassa (2. maailmansodassa) menehtyneille.
* Elokuvateatteri Popeda (eli Voitto).Elokuvateatteri Popeda (eli Voitto).

Lähteet
-------

1. 1 2  Deržavna služba statystyky Ukrajiny: Tšyselnist najavnoho naselennja Ukrajiny na 1 sitšnja 2017 roku (pdf) (Ukrainan paikkakuntien viralliset väkilukuarviot 1.1.2017)  2017. Kiova:  Deržavna služba statystyky Ukrajiny (Ukrainan tilastokeskus), ukrcensus.gov.ua.  Arkistoitu 25.2.2022. Viitattu 17.9.2017. (ukrainaksi)
2. 1 2 3  Je. L. Makarevitš (redaktor): *Atlas avtomobilnyh dorog. Zapadnaja Jevropa. Strany Baltii, Rossija, Belarus, Ukraina, Moldova* 1:500 000. Minsk, Valko-Venäjä: Izdatelstvo Jansejan, 2005.  ISBN 985-6501-12-1.  (venäjäksi)
3. 1 2  Свердловський район, Луганська область rada.gov.ua. Viitattu 17.9.2017. (ukrainaksi)
4. ↑  Kabinet ministriv Ukrajiny rozporjadžennja vid 7 lystopala 2014 р. N 1085-р (Ukrainan hallituksen määräys/ asetus 7.11.2014 muutoksineen 18.2.2015 N 128-p, 6.6.2015 N 428-p ja 2.12.2015 (Tilapäisesti hallituksen kontrollin ulkopuolella olevat alueet liitteessä 1)) ligazakon.ua.  Arkistoitu 19.5.2017. Viitattu 17.9.2017. (ukrainaksi)
5. ↑  Sverdlovsk (verkkotietosanakirjan artikkelin lähdeteos vuodelta 2001) *Geografitšeskaja entsiklopedija- kokoelmaverkkotietosanakirjan artikkelien nettiversio*. Viitattu 4.6.2014. (venäjäksi)
6. ↑  Infografika: ATO v Donbasse: pozitsii ukrainskih silovikov i terroristov 26.5.2014, tietotoimisto LIGABiznesInform, liga.net, viitattu 4.6.2014, (venäjäksi)
7. ↑  Ukrainan kapinallisten haltuun useita rajavartioasemia – Kapinalliset: humanitaarinen käytävä Venäjälle 4.6.2014, Yleisradio, yle.fi, Viitattu 4.6.2014, (venäjäksi)
8. ↑  Pro-Russian rebels take control of 3 government bases in eastern Ukraine 4.6.2014, Fox News Associated Pressin uutissähkeeseen nojautuen, foxnews.com, Viitattu 4.6.2014, (englanniksi)
9. ↑  Polgranitšnikov v Donbasse otvodjat neposredstvenno k granitse s RF (Donbassin rajavartioston joukkojen siirtämisestä suoraan Venäjän federaation rajan tuntumaan)  4.6.2014. LigaBusinessInform, Analytical Center LIGA, liga.net. Viitattu 4.6.2014. (venäjäksi)
10. ↑  Oproveženije ložnoi informatsii (Arkistoitu – Internet Archive), Sverdlovskin kaupunki, svk.gov.ua, Viitattu 4.6.2014, (venäjäksi)

Aiheesta muualla
----------------

* Kuvia tai muita tiedostoja aiheesta **Dovžansk** Wikimedia Commonsissa